Alle ansatte får tilbud om sluttpakke
Mellom syv og ni ansatte må ta sluttpakke i 2024 om Kode skal komme i mål med kuttplanene, ifølge direktøren. Tirsdag møttes de ansatte ved Kode til sitt andre allmøte i 2024. I januar fikk de ansatte beskjed om at 16 millioner kroner må kuttes. Tirsdag la ledelsen frem hva spareplanen innebærer: Tiltakene ble, sammen med budsjettet for museet, vedtatt i et styremøte mandag denne uken. – Vi håper å komme i mål uten å måtte si opp ansatte, sier Kode-direktør Petter Snare like etter at de ansatte fikk beskjeden. Han forklarer at de har hatt en dialog med kulturminister Lubna Jaffery om at Kode måtte gjøre noe med økonomien. – Min jobb er å komme i mål med dette, og så tenker jeg at det viktigste for meg er hvordan de ansatte har det, sier Snare. Kode Kunstmuseer er et av Nordens største museer for kunst og musikk med 254.000 besøkende gjennom fjoråret. I 2023 mottok museet rundt 134 millioner kroner i offentlige driftsmidler. Kode har budsjettert med å kutte lønnskostnader i inneværende år, forteller Snare. I intervjuet etter allmøtet sier Snare at de må kutte lønnskostnader med 2,5 millioner kroner, og at det tilsvarer mellom syv og ni årsverk. I etterkant har Kodes kommunikasjonsavdeling kontaktet BT og formidlet at dette er det planlagte lønnskostnadskuttet i 2024. Helårseffekten vil imidlertid bli syv millioner kroner, som tilsvarer syv til ni årsverk, ifølge Kode. Ved årsskiftet til 2023 hadde museet 113 ansatte, ifølge selskapets årsrapport. Sluttpakketilbudet vil bli tilgjengelig for de ansatte på torsdag og ha en søknadsfrist på to uker. – Vi håper å ha avklart situasjonen i mars, sier Snare. Han kan foreløpig ikke si noe om hva sluttpakkene inneholder. I tillegg til en nedbemanning planlegger Kode å kutte i programmet ved å skyve på to utstillinger. En av utstillingene som skyves på er separatutstillingen av den tyske kunstneren Georg Baselitz, som skulle åpne i oktober. Den andre utstillingen, som blir utsatt på ubestemt tid, ønsker ikke Snare si hva er. I tillegg reduserer Kode åpningstidene i lavsesong ved å stenge to dager pr. uke. – For en institusjon som Kode, satt det langt inne å kutte i det kunstneriske programmet og publikumstilbudene, som er kjernen av det vi skal levere som landets fremste museum for kunst og musikk. Samtidig ønsket vi å unngå oppsigelser. Vi har kuttet bredt og lyttet til ansattrepresentantene, sier Snare. De siste ukene har det vært drøftelsesmøter i de forskjellige avdelingene på huset for å finne ut hvor man kan kutte. Kode-direktør Petter Snare har selv vært en del av disse, sammen med arbeidsmiljøutvalget (AMU), verneombudene, tillitsvalgte, HR, bedriftshelsetjenesten og økonomidirektøren på Kode. De to tillitsvalgte på huset, Sofia Paulusma i Forskerforbundet og Mette Nikoline Bolkan i Delta, har sagt til BT at alle ansatte har fått mulighet til å komme med innspill til sparemuligheter i Kode. – Vi forventer at disse innspillene blir hørt. Stemningen i personalet er selvsagt preget av usikkerhet, sa Bolkan til BT i forrige uke.
Kode Kunstmuseer planlegger å kutte mellom syv og ni ansatte i 2024 for å oppnå budsjettmålene.  De ansatte vil få tilbud om frivillige sluttpakker og utstillingsprogrammet vil bli redusert.  Kode planlegger også å redusere åpningstidene i lavsesong ved å stenge to dager i uken.  Drøftelser har blitt holdt med tillitsvalgte. Direktør Petter Snare håper å unngå oppsigelser.